
Lanchester-féle harci modell kiterjesztése az ukrajnai orosz invázióra

Lanchester az első világháború idején a harcoló felek erejének változását az alábbi modell segítségével írta le: legyen x(t), y(t) a felek hadereje a t időpontban. Legyenek a>0 és b>0  paraméterek, amelyek az egyes hadseregek minőségét fejezik ki (azaz, hogy milyen hatékonysággal tudják elpusztítani a másik felet). A modell differenciálegyenletrendszere a következő:

x'(t) = -ay(t),
y'(t) = -bx(t),

ahol x(0),y(0)>0 a haderők kezdeti értékei.
A harcnak akkor lesz vége, amikor valamelyik változó nullává válik.
A harc kimenetelét Lanchester kvadratikus törvénye határozza meg, ami azon alapul, hogy a V(t)=(x(t))2-a*b-1*(y(t))2 mennyiség a rendszer invariánsa.
Az orosz-ukrán háborúban megfigyelhető volt, hogy az ukrán hadsereg nagy mennyiségű fegyvert zsákmányolt az oroszoktól, majd ezekkel saját csapataikat erősítették. Ez a fajta zsákmányolás nem szerepel a klasszikus Lanchester-modellben, ezért azt továbbfejlesztettük a következő rendszerré:
x'(t) = -ay(t) + pbx(t),
y'(t) = -bx(t),

ahol p[image: ][0,1] paraméter a zsákmány aránya. A dolgozat fő kérdése az, hogy a zsákmányolás mennyiben befolyásolja a harcok kimenetelét.
Megmutatjuk, hogy nincs olyan lineáris transzformáció, amellyel visszavezethetnénk a problémát a klasszikus Lanchester-modellre.  Azt is megmutatjuk, hogy az új modellnek nincs polinomiális invariánsa.
A dolgozat fő eredménye, hogy sikerült konstruálni egy invariánst, ami kvadratikus, logaritmikus, és trigonometrikus tagokat is tartalmazó bonyolult képlet. Az első levezetés fő eszköze egy Chini-féle nem-autonóm egyenlet explicit megoldásán alapul. Az invariánst egy másik módszerrel (Jordan-alakra transzformálás után) is meg lehet határozni.
Az új invariáns kiterjeszti a Lanchester-féle kvadratikus törvényt egy jóval komplikáltabb törvénnyé. Ennek segítségével analitikusan is leírhatók azok a tartományok az általánosabb modellben, amelyek valamelyik fél győzelméhez vezetnek.
Részletesen kielemezzük, hogy különböző erősségű és minőségű harcoló felek esetén a zsákmányolási paraméter hogyan befolyásolja a harc kimenetelét. Az egzakt számításokat numerikus szimulációkkal is illusztráljuk.
Megmutatjuk, hogy az invariáns segítségével bonyolultabb végfeltételek esetén is eldönthető a csata kimenetele és megadható a harcoló felek végső állapota.
Végezetül, az elérhető hadijelentések alapján megbecsüljük a p paraméter értékét az orosz-ukrán háborúban, és alkalmazzuk a modellt az ottani helyzetre.

